娛圈單打:細個唔露大個露 女神原來好雙乳
香港電影金像獎賽果塵埃落定,估唔到竟然惹來爭議,除咗本欄質疑乜嘢獎項都攞唔到、最後卻攞咗最佳電影的《毒舌大狀》唔知憑乜外,影帝影后一樣議論紛紛,余香凝被斥唔夠班,梁朝偉又被評冇新意,原來大家都好難服侍!
不過,若講到紅地氈上誰人艷壓全場,似乎眾望所歸、全民公認,就係鄧麗欣(Stephy)!佢當晚以一襲黑色透視Deep V晚裝長裙現身,甫登場即令人眼睛放光,皆因Stephy激罕性感,同佢平時的密實形象截然不同。大家都驚嘆女神禾稈冚珍珠,原來係好雙乳之人!有鹹濕仔即時翻查Stephy仲係「餅女」時期的靚相,比較發現當時的Stephy身材只係少女級、平平無奇,家陣簡直二次發育,女人味滿瀉!
都話女人心海底針,其實女人的身材,比女人心更加變幻莫測!Stephy今回小露性感,即獲狂讚靚絕全場,連向以性感形象示眾的林明禎都被比下去,難怪被譽為中女天花板。
話時話,唔少年輕時守身如玉的玉女明星,堅持死都唔露,到年紀大了,先至衝破枷鎖露一番,好多人都唔明點解。例如連咀戲都Say No的松松姐姐,去年到美國登台,以「五十路」高齡忽然解放雙乳,以性感戰衣登場,嚇窒唔少網民。
咁當然,Stephy只係40歲啫,仲係一枝花之年,露少少非常及時。女人心不難明白,做女嗰陣,賣青春活潑已經搵到食,根本唔使賣身材;家陣成熟不少,事業有成,愈來愈自信,亦唔再介懷旁人目光,只要本小姐喜歡,露又何妨!